Semana ne’e, kompañia Jonize sei halo reabilitasaun estrada Tasi-tolu | TATOLI Agência Noticiosa de Timor-Leste\nVARANDA HEADLINE Semana ne’e, kompañia Jonize sei halo reabilitasaun estrada Tasi-tolu\nSemana ne’e, kompañia Jonize sei halo reabilitasaun estrada Tasi-tolu\nDILI, 06 abril 2022 (TATOLI)—Konsellu Administrasaun Fundu Infraestrutura (KAFI) foti ona desizaun finál ba projetu emerjénsia reabilitasaun estrada Tasi-tolu, Dili, ne’ebé sei ezekuta hosi kompañia Jonize, Unipessoal Lda, semana ne’e nia-laran.\n“Iha loron 02 abril, KAFI deside ajudika direita ba kompañia Jonize mak sai manán-na’in no semana ne’e nia-laran sei halo obra iha Tasi-Tolu,” Ministru Obra Públika, Abel Pires da Silva, hateten ba Agência TATOLI, iha Palásiu Governu, kuarta ne’e.\nNotísia relevante: MOP sei loke konkursu hadi’a estrada ligasaun Tasi-tolu to’o rotunda Comoro\nObra ne’e bazeia ba pedidu projetu emerjénsia Road Upgrading Project, Dili (Raikotu)Tasi-Tolu (Road link A 03-01), Stasaun 8+000 – Stasaun 8+743.246, ne’ebé Ministériu Obra Públika (MOP) aprezenta iha loron 31 marsu liubá iha KAFI.\nAntes ne’e, MOP rekomenda empreza neen ba KAFI, nune’e deside mak Jonize, Unipessoal Lda tanba hanesan empreza kualifikadu no iha rekursu finanseiru di’ak ho ekipamentu pezadu apropriadu.\n“KAFI foti desizaun deside kompañia Jonize responsabiliza projetu emerjénsia ne’e tanba ho objetivu hodi responde lalais ba situasaun rezolve inundasaun ne’ebé sempre akontese bainhira udan tau no prepara ba selebrasaun 20 maiu 2022, no iha tempu hanesan mós sei realiza pose ba Prezidente Repúblika períodu tinan 2022-2027,” nia dehan.\nNune’e, Governu liuhosi MOP hanesan na’in ba projetu, bolu ona kompañia selesionadu, hodi halo ona diskusaun no tuun direita hodi haree fatin projetu emerjénsia estrada iha Tasi-tolu.\nkompañia Jonize Unip Lda\nPrevious articleFolin mina sa’e, STAE-CNE buka solusaun eleitór dezloka-vota iha munisípiu\nNext articleGovernu sensibiliza programa “Bolsa da mãe jerasaun foun” ba xefe suku sira